**Erfaringskonsulenter i Lister**

**Ved Faglig rådgiver Bodil Bakkan Nielsen**

Våre nye kollegaer med tittelen erfaringskonsulent i psykisk helse og rustjenesten i Lister har vært i virksomhet siste 7-8 år. De jobber både direkte med brukere og på systemnivå. På systemnivå i forhold til utviklingsoppgaver.

De er som oftest ansatt på statlige prosjektmidler, og flere har nå blitt ansatt i faste stillinger i tjenestene i sin kommune eller i sykehuset.

En erfaringskonsulent er en person som har vært avhengig / har erfaring med rus og /eller psykiske helseutfordringer. Noen har vært pårørende, eller har kjent på problemet selv. De har kommet seg ut av de store utfordringene, og er klar for å formidle håp og mening til andre som sliter med sin psykiske helse, eller rus og avhengighet.

Det er den enkelte kommune som utlyser stillingen og som har ansvar for ansettelse og oppfølging. Kommuner /sykehus krever at erfaringskonsulenten har et såkalt «avklart» forhold til sin psykiske helse /rusutfordringer. Kommunen har selv opplæring og veiledningsoppgaver ift erfaringskonsulenten. I Lister har vi etablert et erfaringskonsulentnettverk som driftes av fyrtårnet psykisk helse og rus.

Viktige kjerneområder i deres hjelp er Håp, Identitet, Samhørighet, Mening med livet og Selvhevdelse. Disse kjerneområdene er oftest forbundet med begrepet recovery. Et begrep som brukes mer og mer både politisk, i helsesystemet og i helse og omsorgstjenestene.

Erfaringskonsulentenes inntreden i tjenestene bidrar til nytenkning ,nye og gode holdninger og samfunnets stigmatiserende holdninger til personer som sliter med psykisk helse og rus /avhengighets utfordringer.

Erfaringskonsulentene har som mål å hjelpe brukeren i sin tilfriskning, og har erfaring og kunnskap om veien tilbake til familie, venner og samfunnet. De tilbyr et lavterskeltilbud som betyr at bruker og pårørende kan ta direkte kontakt med tjenesten for å få kontakt. Brukeren trenger ikke innom en forvaltningstjeneste. Noen jobber på aktivitetstilbud eller dagsenter.

De kan gi veiledende samtaler, eller støtte i hverdagen i møter med utfordringer som er vanskelig å takle aleine. Noen erfaringskonsulenter deltar i terapeutiske samtaler sammen med en behandler for å støtte og utfylle det som er viktig i en tilfriskningsprosess. I Lister har erfaringskonsulentene i tillegg tatt utdanning innen Fact tilnærming, recovery, hasjavvenning, selvstyrkingskurs, omsorgsarbeid og rusbehandling (12 trinns dagbehandling) for å nevne noen.